Son illərdə, bildiyiniz kimi, ölkəmizdə ümumilikdə 1600-dən çox məktəb binası tikilmiş, yüzlərlə məktəb binası əsaslı təmir olunmuşdur. Heydər Əliyev Fondunun dəstəyi ilə “Yeniləşən Azərbaycan – yeni məktəb” proqramı çərçivəsində 280-dən artıq məktəb, uşaq bağçası, uşaq evi, internat məktəbi binası tikilib istifadəyə verilmiş, əsaslı təmir və bərpa olunmuş, müasir avadanlıqla təchiz edilmişdir. Bununla belə, şəhər və rayonlarda yerləşən bir sıra məktəb binaları hələ də tədris prosesi üçün yararsız vəziyyətdədir. Bəziləri isə qəza vəziyyətindədir. Müraciətlər nəticəsində ölkə Prezidentinin müvafiq sərəncamı ilə müvafiq vəsait ayrılmışdır. Eyni zamanda, uşaqların təhsildən kənarda qalması, o cümlədən oğlan uşaqlarının ağır əməyə cəlb olunması, qız uşaqları arasında isə erkən nikahların çoxalması gənc nəslin təhsil səviyyəsinin aşağı düşməsinə səbəb olur.